ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ตามที่ได้มีการประกาศให้เขตพื้นที่เขตดุสิต
เฉพาะแขวงดุสิตและแขวงจิตรลดา เขตพระนคร เฉพาะแขวงพระบรมมหาราชวัง แขวงตลาดยอด
แขวงบวรนิเวศ แขวงบ้านพานถม และแขวงบางขุนพรหม และเขตป้อมปราบศัตรูพ่าย
เฉพาะแขวงวัดโสมนัส กรุงเทพมหานคร
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร ระหว่างวันที่ ๑๙
ตุลาคม พ.ศ. ๒๕๕๖ ถึงวันที่ ๓๐ พฤศจิกายน พ.ศ. ๒๕๕๖
เพื่อป้องกันและแก้ไขเหตุความรุนแรงจากสถานการณ์การชุมนุม นั้น เนื่องจากสถานการณ์ทางการเมืองในช่วงตั้งแต่วันที่
๒๔ พฤศจิกายน พ.ศ. ๒๕๕๖
เป็นต้นมามีแนวโน้มจะเกิดความวุ่นวายทางการเมืองจากการที่มีกลุ่มบุคคลบางกลุ่มได้ประกาศเจตนารมณ์ชัดเจนในการปลุกระดมมวลชนให้เข้าร่วมประท้วงปิดล้อม
และยึดสถานที่ราชการ โดยมุ่งหวังจะขัดขวางการใช้อำนาจในการบริหารราชการแผ่นดินของรัฐบาล
และพยายามให้เกิดความยืดเยื้อในการชุมนุม เพื่อให้บรรลุวัตถุประสงค์และผลประโยชน์ของกลุ่ม
โดยไม่คำนึงถึงความเดือดร้อนของประชาชนที่ได้รับผลกระทบจากการกระทำดังกล่าว
อีกทั้ง อาจมีผู้ไม่หวังดีเตรียมการก่อเหตุระหว่างการชุมนุมเพื่อหวังผลให้เกิดสถานการณ์ความรุนแรงยิ่งขึ้น
ซึ่งการดำเนินการดังกล่าวอาจก่อให้เกิดความไม่สงบเรียบร้อย
หรือเกิดความเสียหายแก่ชีวิต ร่างกาย และทรัพย์สินของประชาชน หรือของรัฐ
ประกอบการบังคับใช้กฎหมายในระบบปกติยังขาดประสิทธิภาพที่เพียงพอในการป้องกัน
และระงับเหตุความรุนแรงที่อาจจะเกิดขึ้น

ดังนั้น เพื่อให้การบริหารจัดการในการรักษาความสงบและความปลอดภัย
มีเอกภาพ และเป็นไปด้วยความเรียบร้อย
รวมทั้งเกิดความต่อเนื่องในการใช้อำนาจหน้าที่บังคับใช้ตามกฎหมาย อาศัยอำนาจตามความในมาตรา
๑๕ แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑ และมาตรา
๔๓
ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๒๕ พฤศจิกายน พ.ศ. ๒๕๕๖ ดังต่อไปนี้

๑.  ให้เขตพื้นที่กรุงเทพมหานคร
จังหวัดนนทบุรี อำเภอลาดหลุมแก้ว จังหวัดปทุมธานี และอำเภอบางพลี
จังหวัดสมุทรปราการ
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.  ให้กองอำนวยการรักษาความมั่นคงภายในราชอาณาจักรเป็นผู้รับผิดชอบในการป้องกัน
ปราบปราม ระงับ ยับยั้ง
และแก้ไขหรือบรรเทาเหตุการณ์อันกระทบต่อความมั่นคงภายในราชอาณาจักรและจัดทำแผนการดำเนินการในการบูรณาการ
การกำกับ ติดตาม และเร่งรัดหน่วยงานของรัฐและเจ้าหน้าที่ของรัฐที่เกี่ยวข้องให้ดำเนินการให้เป็นไปตามแผนที่กำหนด

๓.  เพื่อให้เกิดความต่อเนื่องในการปฏิบัติงานให้บรรดาประกาศ
ข้อกำหนด คำสั่ง หรือการดำเนินการใดของศูนย์อำนวยการ หน่วยงาน
พนักงานเจ้าหน้าที่หรือผู้ใดที่ได้รับมอบหมายจากกองอำนวยการรักษาความมั่นคงภายในราชอาณาจักร
ตามประกาศเรื่องพื้นที่ปรากฏเหตุการณ์อันกระทบต่อความมั่นคงภายในราชอาณาจักร
ลงวันที่ ๑๘ ตุลาคม พ.ศ. ๒๕๕๖
ยังคงมีผลบังคับใช้โดยต่อเนื่องจนกว่าจะมีการกำหนดเป็นอย่างอื่น  ทั้งนี้ เฉพาะในเขตพื้นที่เขตดุสิต
เฉพาะแขวงดุสิตและแขวงจิตรลดา เขตพระนคร เฉพาะแขวงพระบรมมหาราชวัง แขวงตลาดยอด
แขวงบวรนิเวศ แขวงบ้านพานถม และแขวงบางขุนพรหม และเขตป้อมปราบศัตรูพ่าย
เฉพาะแขวงวัดโสมนัส กรุงเทพมหานคร

ทั้งนี้ ให้มีผลบังคับใช้ระหว่างวันที่ ๒๕ พฤศจิกายน พ.ศ. ๒๕๕๖
ถึงวันที่ ๓๑ ธันวาคม พ.ศ. ๒๕๕๖ เว้นแต่ในเขตพื้นที่เขตดุสิต เฉพาะแขวงดุสิตและแขวงจิตรลดา
เขตพระนคร เฉพาะแขวงพระบรมมหาราชวัง แขวงตลาดยอด แขวงบวรนิเวศ แขวงบ้านพานถม
และแขวงบางขุนพรหม และเขตป้อมปราบศัตรูพ่าย เฉพาะแขวงวัดโสมนัส กรุงเทพมหานคร
ให้มีผลบังคับใช้ระหว่างวันที่ ๑ ธันวาคม พ.ศ. ๒๕๕๖ ถึงวันที่ ๓๑ ธันวาคม พ.ศ.
๒๕๕๖

ประกาศ
ณ วันที่ ๒๕ พฤศจิกายน พ.ศ. ๒๕๕๖
ยิ่งลักษณ์
 ชินวัตร
นายกรัฐมนตรี

ปริยานุช/ผู้จัดทำ
๒๗ พฤศจิกายน
๒๕๕๖

อังศุมาลี/ผู้ตรวจ
๒๗ พฤศจิกายน
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๖๕ ง/หน้า ๑/๒๕ พฤศจิกายน ๒๕๕๖